Buxoro hokimi O‘ktam Barnoyev O‘zbekiston bosh vaziri o‘rinbosari etib tayinlandi

Buxoro viloyati hokimi O‘ktam Barnoyev O‘zbekiston bosh vazirning agrar va oziq-ovqat sohalarini rivojlantirish masalalari bo‘yicha o‘rinbosari lavozimiga tayinlandi. Prezident Shavkat Mirziyoyev 28-fevral, juma kuni, shu haqdagi farmonni imzoladi.

 O‘ktam Barnoyev (arxiv).
Oliy Majlis Qonunchilik palatasi deputatlari 27-fevral, payshanba kuni, O‘ktam Barnoyevni bosh vazir o‘rinbosari lavozimiga tasdiqlash masalasini ko‘rib chiqqan edi. Yangi lavozimga tayinlangani munosabati bilan, Prezident farmoniga muvofiq, O‘ktam Barnoyev Buxoro viloyati hokimi lavozimidan ozod qilindi.
O‘ktam Barnoyev (1964-yilda tug‘ilgan) 1997—2000-yillarda Buxoro viloyati Qishloq va suv xo‘jaligi boshqarmasi boshlig‘ining iqtisodiyot va islohotlar masalalari bo‘yicha o‘rinbosari sifatida ishlagan. 2000—2002-yillarda Qishloq va suv xo‘jaligi vazirligi tizimida rahbar lavozimlarda faoliyat olib borgan.
2002—2004-yillarda Vazirlar Mahkamasining agrosanoat majmuasida yetakchi mutaxassis, 2004—2005-yillarda hukumatning Qishloq va suv xo‘jaligi masalalari bo‘yicha axborot-tahlil departamenti mudiri, 2005—2007-yillarda Qishloq va suv xo‘jaligi, qishloq xo‘jaligi mahsulotlarini qayta ishlash va xalq iste’moli mahsulotlari axborot-tahlil departamenti mudiri lavozimlarida ishlagan.
Shuningdek, 2007—2008-yillarda qishloq va suv xo‘jaligi vaziri birinchi o‘rinbosari, 2008—2010-yillarda Samarqand viloyati hokimi, 2011—2016-yillarda Qishloq va suv xo‘jaligi vazirligining Respublika suv inspeksiyasi boshlig‘i, 2016-yilda “O‘zagrokimyo” kompaniyasi boshqaruvi raisi lavozimlarida faoliyat olib borgan. U 2016-yil dekabridan beri Buxoro viloyatiga hokimlik qilib kelayotgan edi.

Ma’lumot uchun, Prezidentning 24-fevraldagi qarori bilan Vazirlar Mahkamasining ijro etuvchi tuzilmasida o‘zgarishlar ro‘y bergan edi, xususan, bosh vazirning agrar va oziq-ovqat sohalarini rivojlantirish masalalari bo‘yicha o‘rinbosari lavozimi joriy etilgan edi.